Crohni tõbi

Crohni tõbi ehk regionaalne enteriit on pikka aega (kuni terve eluea) kestev krooniline ägenemistega kulgev idiopaatiline põletikuline haigus , põletikulise soolehaiguse vorm, mis harilikult haarab kõiki soolekihte mitmete imetajate (sh inimese) seedetraktis (alates suust kuni pärakuni), tavaliselt peensoole alaosas või käärsooles.

Crohni tõbi sarnaneb haavandilise koliidiga.

Inimestel

Riskitegurid

Crohni tõve tekkepõhjuste kohta pole ühtki kindlat teooriat, kuid umbes 20% juhtudest areneb see haigus välja mingit tüüpi ärritunud soole sündroomiga patsientide sugulastel. 
Haiguse akuutne vorm avaldub esmakordselt tavaliselt 15–30-aastastel, kuid võib tekkida igas vanuses inimestel.

Crohni tõve riskiteguriks on pikemajaline liiga steriilne elukeskkond (näiteks väheste mikroobidega), suitsetamine, suukaudsed rasestumisvastased vahendid jmt.

Suitsetamine avaldab Crohni tõbe põdejate organismile äärmiselt laastavat toimet.

Sümptomid

Sümptomid võivad patsientide lõikes erineda. Patsiendid võivad olla ka juba varem (mõni aasta või isegi palju aastaid varem) naha-, liigeste või silmapõletikega (või muude nägemisprobleemidega) külastanud nii dermatoloogi kui oftalmoloogi või teisi eriarste.

Akuutse haigushoo korral

Põletikulise soolehaiguse ägenemise korral võib esineda valu alakõhu parempoolses osas, kõhulahtisus ning pärasoole veritsemine, palavik, isu- ja kaalukaotus. Veritsemine võib kesta nii kaua, et tekib aneemia. Lastel võib Crohni tõbi põhjustada arengupeetust ja kasvu kängumist.

Nakatunud peensoole haavandid võivad kanduda edasi põie, tupe, päraku ja pärasoole piirkonda, mis tekitavad fistuleid, mida on vaja ravida või opereerida, sest need saastuvad kergesti.

Peensoolepõletiku levimise korral võib esineda toitainete (sh vitamiinide, nt A-vitamiini, folaadi ja B12-vitamiini ning muudegi B-rühma vitamiinide) soolest imendumise häire ja rasvdiarröa.

Laboriuuringud

Crohni tõve ägenemise korral vajab patsient haiglaravi, ilmselt gastroenteroloogia osakonnas.

Konkreetseid teste Crohni tõve diagnoosimiseks pole. Laboriuuringutena tehakse eri riikides mõneti erinevas valikus uuringuid, mille hulka kuuluvad näiteks kliinilise vere analüüs koos leukotsüütide valemiga, vereseerumi B12-vitamiini taseme määramine, Yersinia enterocolitica antikehade määramine ning Clostridium difficile toksiinide ja vere analüüs väljaheitest jmt.

Invasiivsed uuringud
Baariumiklistiir  
endoskoopia
kolonoskoopia
kapselendoskoopia
soolebiopsia jt.

Diagnoosimine

Crohni tõbe klassifitseeritakse kliiniliste sümptomite, objektiivse leiu ja ka laboriandmete alusel, liigitades Crohni tõbe põdejad raskusastmete järgi.

Vajalik on teha eristusdiagnoos, kuna mittesteroidsed põletikuvastased ravimid võivad tekitada peensoole haavandumist; segmentaarset koldelist põletikku võivad põhjustada ka süsteemsed vaskuliidid, nagu nodoosne periarteriit, süsteemne erütematoosluupus ja Behçeti tõbi.

Patomorfoloogia

Crohni tõbe põdejatel põhjustab see segmentaarset ja fokaalset transmuraalset põletikku. Põletik võib esineda kõikjal seedetraktis alates suust kuni pärakuni, kuid sagedamini esineb see niude- ja jämesooles.

Iseloomulikud histoloogilised leiud on sügavad haavandid, põletikulised infiltraadid ja granuloomid.

Immunopatoloogia

Teooriate kohaselt seostatakse Crohni tõbe autoimmuunsuse ja immuunpuudulikkusega. Immunopatoloogias mängib rolli lümfoid(-immuun)süsteemi sooltega seotud lümfikude, regulatoorsete T-lümfotsüütide populatsiooni või ka T-abistajarakkude populatsiooni tüüp 17-T-abistajarakkudega (TH17-lümfotsüüdid) (avastatud 2005) (seostatakse enim tsütokiinidega IL-17a, IL-17e; neid loetakse olulisteks autoimmuunhaiguste väljakujunemisel ja epiteelirakkude kaitsel) ning "ülereageeriva" immuunvastuse tulemusel sünteesitakse ja eritatakse põletikutsütokiine ja kemokiine ning tasakaalust läheb välja Th1-/Th2-rakkude suhe.

Crohni põdejatel väheneb lümfivool.

Crohni tõbe põdejate soolebiopsiauuringute käigus on tuvastatud T-lümfotsüüte ka sisemises närvisüsteemis, mille närvide kiud ja neuronid võivad põletiku tagajärjel degenereerud, kärbuda ja surra.

Ravi

Crohni tõbi ei ole ravitav. Immunosupressiivsete ravimitega saab ainult sümptomite avaldumist reguleerida. Abi ei ole ka kirurgilisest sekkumisest, sest tihti avaldub haigus uuesti eemaldatud piirkonna kõrval.

Medikamentoosne ravi

Crohni tõve raviks kasutatakse olenevalt haiguse kulust ja ägedusest kortikosteroide (prednisoloon, budesoniid), 5-ASA-preparaate (mesalasiin, olsalasiin jt) ja immunosupressiivseid ravimeid.

Prednisolooni manustatakse tavaliselt haiguse aktiivsel perioodil 40–60 mg ööpäevas.

Immunosupressiivse ravi üle otsustab raviarst. Kui see osutub vajalikuks, siis võidakse manustada asatiopriini 2,5 mg/kg ööpäevas, kuid mõju hakkab ilmnema alles 3–6 kuu pärast ja ravi kestuseks pakutakse 2–3 aastat.

Uuringutes on Crohni tõve põdejatel esinevat steroidisõltuvust püütud leevendada ja tulemusi saavutatud harilikust kanepist valmistatud suitsu suitsetamisega.

Bioloogiline ravi

Crohni tõve korral on hakatud kasutama põletikutsütokiinide, näiteks TNF-alfa, monoklonaalseid antikehi ja põletikuvastaseid tsütokiine nagu IL-10, kuid 
immuunteraapia tulemusel on tekkinud osadel katsealustel ja patsientidel potentsiaalset eluohtlik tsütokiinitormilaadne seisund ehk tsütokiinimürgistus (inglise cytokine release syndrome) (CRS), samuti võib problemaatiliseks osutuda pikemaajaline soovimatu tulem, mis võib viia pahaloomuliste kasvajate tekkele.

Kirurgiline ravi

Vähirisk

Rohkem kui 8 aastat kestev põletik Crohni tõve korral näib suurendavat riski haigestuda soolevähki.

Vaata ka
 düsbakterioos
 A-vitamiin

Viited

Välislingid 

Inimestel
 Rivo Veski, Uued avastused võivad Crohni-haigeid aidata, 22. juuli, veebiversioon (vaadatud 18.09.2014)
Papadakis KA, Prehn J, Moreno ST, Cheng L, Kouroumalis EA, Deem R, Breaverman T, Ponath PD, Andrew DP, Green PH, Hodge MR, Binder SW, Targan SR., CCR9-positive lymphocytes and thymus-expressed chemokine distinguish small bowel from colonic Crohn's disease. Lühikokkuvõte, Gastroenterology, august 2001;121(2):246-54., veebiversioon (vaadatud 21.09.2014)(inglise keeles)
 Kabelitz D, Wesch D., Features and functions of gamma delta T lymphocytes: focus on chemokines and their receptors. Lühikokkuvõte, Crit Rev Immunol. 2003;23(5–6):339-70., veebiversioon (vaadatud 21.09.2014) (inglise keeles)
 Paul B. Eckburg ja David A. Relman, The Role of Microbes in Crohn's Disease, Clin Infect Dis. (2007) 44 (2): 256–262. doi: 10.1086/510385, veebiversioon (vaadatud 21.09.2014)(inglise keeles) 
 Geert D'Haens, Risks and benefits of biologic therapy for inflammatory bowel diseases, Gut. mai 2007; 56(5): 725–732., doi: 10.1136/gut.2006.103564, PMCID: PMC1942157, veebiversioon (vaadatud 21.09.2014)(inglise keeles)
 H Tilg, C van Montfrans, A van den Ende, A Kaser, S J H van Deventer, S Schreiber, M Gregor, O Ludwiczek, P Rutgeerts, C Gasche, J C Koningsberger, L Abreu, I Kuhn, M Cohard, A LeBeaut, P Grint, G Weiss, Treatment of Crohn's disease with recombinant human interleukin 10 induces the proinflammatory cytokine interferon γ, Gut, 2002;50:191–195 doi:10.1136/gut.50.2.191, veebiversioon (vaadatud 18.09.2014)(inglise keeles)
Shaheen E Lakhan ja Annette Kirchgessner, Neuroinflammation in inflammatory bowel disease, Journal of Neuroinflammation, 8. juuli 2010, doi:10.1186/1742-2094-7-37, veebiversioon (vaadatud 21.09.2014)(inglise keeles) 
 Roberto Tersigni, Cosimo Prantera, Crohn's Disease: A Multidisciplinary Approach, Springer-Verlag Italia 2010, Google'i raamatu veebiversioon (vaadatud 21.09.2014) veebiversioon (vaadatud 21.09.2014)(inglise keeles)
Cronin E., Prednisolone in the management of patients with Crohn's disease. Lühikokkuvõte, Br J Nurs., november–detsember 2010, 8;19(21):1333–6., veebiversioon (vaadatud 18.09.2014)(inglise keeles)
 Medical College of Georgia at Georgia Regents University, Thymus teaches immune cells to ignore vital gut bacteria, 29. aprill 2013, veebiversioon (vaadatud 21.09.2014) (inglise keeles) 
 MedlinePLus, Crohn's disease, 13. oktoober 2013, veebiversioon (vaadatud 21.09.2014) (inglise keeles) 
 Haiguste Kontrolli ja Tõrje Keskus, Inflammatory Bowel Disease (IBD), veebiversioon (vaadatud 24.09.2014) (inglise keeles)
 Naistekas, http://naistekas.delfi.ee/tervis/tervis/hoiatus-beebipillide-kasutamine-suurendab-oluliselt-riski-haigestuda-crohni-toppe?id=71034157 HOIATUS: beebipillide kasutamine suurendab oluliselt riski haigestuda Crohni tõppe, 17. märts 2015 17:00, veebiversioon (vaadatud 17.03.2015)

 Kaasuvad haigused
 I A Finnie, R Shields, R Sutton, R Donnelly, A I Morris, Crohn's disease and myasthenia gravis: a possible role for thymectomy, Gut 1994 35: 278–279, veebiversioon (vaadatud 21.09.2014) (inglise keeles) 
 Karin Kull, Põletikulise soolehaiguse soolevälised ilmingud, Eesti Arst 2007; 86 (6): 411–415, veebiversioon (vaadatud 26.12.2014)
 Närvisüsteem
 Jasvinder Chawla, Chawla of Loyola, Crohn disease: neurologic manifestations, veebiversioon (vaadatud 21.09.2014)(inglise keeles) 
 Enteersed gliiarakud: Anne Cornet, Tor C. Savidge, Julie Cabarrocas, Wen-Lin Deng, Jean-Frederic Colombel, Hans Lassmann, Pierre Desreumaux, ja Roland S. Liblau, Enterocolitis induced by autoimmune targeting of enteric glial cells: A possible mechanism in Crohn’s disease?, PNAS, 6. november 2001, 98. väljaanne, nr 23, veebiversioon (vaadatud 17.10.2014)(inglise keeles) 
 Nunes, Ana; Vieira, Ana; Freitas, João; Demyelinating brain lesions in a Crohn's patient under adalimumab, Gastrenterol. 2013;20:79–82., veebiversioon (vaadatud 21.09.2014) (inglise keeles)

 Toitainete ja vitamiinide soolest imendumise häire
 ANTHONY D. HARRIES, RICHARD V. HEATLEY, Nutritional disturbances in Crohn's disease, Postgraduate Medical Journal (November 1983) 59, 690–697, veebiversioon (vaadatud 21.09.2014) (inglise keeles)

 Klassifikatsioonid
 Viini klassifikatsioon
 Christoph Gasche, Jurgen Scholmerich, Jorn Brynskov, Geert D’Haens, Stephen B. Hanauer, E. Jan Irvine, Derek P. Jewell, Daniel Rachmilewitz, David B. Sachar, William J. Sandborn, ja Lloyd R. Sutherland, A Simple Classification of Crohn’s I Disease: Report of the Working – Party for the World-congresses of Gastroenterology, Viin 1998, Inflammatory Bowel Diseases, 6(1):8–15 0 2000, Crohn’s & Colitis Foundation of America, Inc, veebiversioon (vaadatud 21.09.2014) (inglise keeles)

 Diagnostilised uuringud
 Crohn and Colitis Foundation of America, DIAGNOSING CROHN’S DISEASE AND ULCERATIVE COLITIS, veebiversioon (vaadatud 21.09.2014) (inglise keeles)

 Teistel loomadel
Inflammatory Bowel Disease (IBD), veebiversioon (vaadatud 21.09.2014) (inglise keeles) 
FREQUENTLY ASKED QUESTIONS ABOUT INFLAMMATORY BOWEL DISEASE, veebiversioon (vaadatud 21.09.2014) (inglise keeles) 
 The Merck Veterinary Manual, Inflammatory Bowel Disease in Small Animals, veebiversioon (vaadatud 21.09.2014) (inglise keeles)

Allergoloogia
Gastroenteroloogia
Haigused
Immunoloogia
Veterinaaria